Truflanir í fjarskiptakerfi urðu til þess að flugskeyti var skotið á úkraínsku farþegaþotuna með þeim afleiðingum að 176 manns sem voru um borð í Boeing 737 - þotunni létust . Fylkisforingi í írönsku byltingarvörðunum , Amirali Hajizadeh , segir að viðkomandi hafi verið einn að verki og hann hafi aðeins haft tíu sekúndur til þess að ákveða hvort hann ætti að skjóta eða ekki . Hann tók ákvörðun um að skjóta með þessum afleiðingum . Að sögn Amirali Hajizadeh sprakk flugskeytið skammt frá þotunni sem hrapaði til jarðar skömmu síðar . Vegna þess að flugskeytið hæfði ekki farþegaþotuna , sem var að koma frá alþjóðaflugvellinum í Teheran , flaug flugvélin í einhvern tíma áður en hún hrapaði . „ Hún sprakk þegar hún lenti á jörðinni . “ Forseti Úkraínu , Volodímír Zelenskí , mun ræða við starfsbróður sinn , Hassan Rouhani , á eftir en írönsk yfirvöld viðurkenndu í nótt að hafa grandað farþegaþotunni . Símafundurinn verður klukkan 15 að íslenskum tíma . Rouhani hefur lýst því yfir að stjórnvöld harmi þessi skelfilegu mistök . Þarlend yfirvöld hafa nú veitt úkraínskum sérfræðingum aðgang að margvíslegum upplýsingum varðandi málið . Þar á meðal eru myndir , myndskeið og annað sem sýnir að rannsókn verði haldið áfram og hún unnin af festu , segir Zelenskí . Hann hafði fyrr í morgun krafist þess að Íranar myndu veita Úkraníu fullan aðgang að gögnum flugslysanefndar . Eins að þeir sem bæru ábyrgð yrðu látnir gjalda þess og að miskabætur yrðu greiddar sem og beðist afsökunar . Árið 2014 var malasísk farþegaþota á leið frá Amsterdam til Kuala Lumpur skotin niður í austurhluta Úkraínu og með henni fórust 296 eða allir um borð . Rannsókn leiddi í ljós að rússnesk eldflaug , BUK , sem skotið var á loft af aðskilnaðarsinnum hliðhollum Rússlandi , hefði grandað farþegaþotunni . Réttarhöld hefjast í mars yfir fjórum aðskilnaðarsinnum vegna málsins í Hollandi en rússnesk yfirvöld hafa ítrekað neitað að hafa komið að því að granda vélinni .